Die konsep is tien jaar gelede ontwikkel toe Senwes personeel 'n verskil wou maak en die harte van 'n paar minder bevoorregte kinders en gestremdes wou bly maak. Dit het oor die jare ontwikkel en gegroei tot 'n reuse geleentheid.
Senwes personeel het 'n groot bydrae gemaak deur Kersgeskenke van die kinders se keuse vir elk van die 590 kinders op eie koste te koop. Hierdie kinders is van agte verskillende instansies in die Matlosana gebied en een van Viljoenskroon.
Me Elmarie Joynt, besturende trustee van Thobo Trust (Senwes KSBI), onder wie se leiding die Kersparty gehou word, sê: “Dit was oorweldigend om die geluk op die gesigte van die kinders en volwassenes te sien toe Kersvader die geskenke op 'n JCB daar aanbring. Dit was selfs meer oorweldigend toe hulle die geskenke ontvang en oopgemaak het”. Van die borge was Steers (plaaslik), wat 'n hamburger vir elke persoon by die partyjie geskenk het (600 burgers). Roman’s Pizza (plaaslik) het 900 pizzas teen verlaagde pryse verskaf. “Ons wil graag al ons borge bedank vir hul vrygewige bydraes”, het Elmarie bygevoeg.